Informatīvais ziņojums
Par Eiropas Savienības Transporta, telekomunikāciju un enerģētikas ministru padomes 2026. gada 29. oktobra sanāksmē izskatāmajiem jautājumiem
I. Sanāksmē izskatāmie jautājumi
Š.g. 29. oktobrī, Luksemburgā notiks Eiropas Savienības (turpmāk – ES) Transporta, telekomunikāciju un enerģētikas (turpmāk – TTE) ministru padomes sanāksme. Darba kārtībā plānotas:
1) politikas debates par Priekšlikumu regulai ar ko groza Regulu (ES) 2019/943 attiecībā uz elektroenerģijas rēķinu pielāgošanu nākotnes vajadzībām Savienībā, samazinot sistēmas izmaksas un veicinot elektrifikāciju un digitalizāciju, par elektroenerģijas tīkla tarifiem, 
2) viedokļu apmaiņa par enerģētisko drošību 2026./2027. gada ziemā un ilgtermiņā,
3) viedokļu apmaiņa par enerģētikas politikas ietvaru laikposmam pēc 2030. gada.  
Papildus iepriekš minētajiem jautājumiem sanāksmē paredzēta 2026. gada progresa ziņojuma par vienkāršošanu, īstenošanu un izpildi (enerģētikas un mājokļu jomā) prezentācija – “citi jautājumi” daļas ietvaros. 
Tāpat pirms TTE ministru padomes sākuma notiks Baltijas enerģijas tirgus starpsavienojuma plāna (Baltic Energy Market Interconnection Plan) (turpmāk – BEMIP) ministru sanāksme. 
1) Priekšlikums regulai par elektroenerģijas tīkla tarifiem
–  politikas debates
Priekšlikums regulai par elektroenerģijas tīkla tarifiem[footnoteRef:2] ir iecerēts kā papildinājums "Tīklu pakotnei" (Grids Package), pilnveidojot tīkla tarifu izstrādi, lai stimulētu tīkla infrastruktūras izmaksu ziņā efektīvu izmantošanu. Tas ietver arī pasākumus, kuru mērķis ir atbalstīt viedos elektroenerģijas tīklus, viedos komercuzskaites mēraparātus (skaitītājus), datu apmaiņu tīklos, prioritāru pieslēgšanos tīklam un elektroenerģijas aplikšanu ar nodokļiem. Eiropas Komisijas (turpmāk – Komisijas) ieskatā šie pasākumi veicinās efektivitāti un ļaus ietaupīt līdzekļus Eiropas iedzīvotājiem un uzņēmumiem. [2:  Priekšlikums Eiropas Parlamenta un Padomes Regulai, ar ko groza Regulu (ES) 2019/943 attiecībā uz elektroenerģijas rēķinu pielāgošanu nākotnes vajadzībām Savienībā, samazinot sistēmas izmaksas un veicinot elektrifikāciju un digitalizāciju, pieejams šeit: https://eur-lex.europa.eu/legal-content/EN/TXT/?uri=celex:52026PC0600 ] 

Īrijas prezidentūra uzsver, ka kopš priekšlikuma publikācijas Īrija ir nodrošinājusi tā rūpīgu izskatīšanu ES Padomes enerģētikas jautājumu darba grupā. Pamatojoties uz ES dalībvalstu sniegtajiem komentāriem, Īrijas prezidentūra līdz šim ir sagatavojusi divas pārskatītas teksta redakcijas. Tehniskajos aspektos ir panākts progress, taču attiecībā uz diviem fundamentāliem jautājumiem tagad ir nepieciešamas politiskas vadlīnijas.
i) Tarifu izstrāde (Tariff Design) 
Viens no galvenajiem priekšlikuma mērķiem ir stiprināt esošos tarifu izstrādes principus, jo īpaši attiecībā uz efektivitātes veicināšanas mehānismiem, piemēram, uz atrašanās vietu un patēriņa laikā balstītu cenu signālu ieviešanu dalībvalstu tarifu sistēmās.
Lai nodrošinātu lielāku pārredzamību tarifu veidošanā un uzlabotu salīdzināmību starp dalībvalstīm, Komisija ir ierosinājusi vienotu tarifu struktūru, kuras mērķis ir saskaņot tarifu noteikšanas metodiku.
Īrijas prezidentūra ierosina sniegt atbildi uz šādu jautājumu: kā mēs varam uzlabot sistēmai draudzīgu tarifu veidošanas principu ieviešanu un nodrošināt, ka tie tiek piemēroti pārredzami un konsekventi visās dalībvalstīs?
ii) Elektroenerģijas aplikšana ar nodokļiem (Electricity Taxation)
Lai izvairītos no tā dēvētā “ūdens gultas efekta” (waterbed effect), kad izmaiņas nodokļu politikā varētu neitralizēt efektivitātes ieguvumus, kas radušies, uzlabojot tīkla tarifu sistēmu, Komisija ierosināja vairākus papildu pasākumus nodokļu jomā. Izskatot tiesību akta priekšlikumu ekspertu līmenī, daudzas ES dalībvalstis kopumā pauda atbalstu mērķim veicināt elektrifikāciju, tomēr vairākas dalībvalstis norādīja, ka nodokļu jautājumu ir jārisina pamatojoties uz Līguma par Eiropas Savienības darbību (LESD) 113. pantu, kas nosaka pieņemt vienprātīgu lēmumu.
Īrijas prezidentūra ierosina sniegt atbildi uz šādu jautājumu: vai ministri ir gatavi piekrist kompromisam attiecībā uz ierosinātajā tiesību akta projektā paredzētajiem nodokļu elementiem?
Latvijas nostāja:
Latvijas nostāja ir nostiprināta nacionālajā pozīcijā Nr. 1 “Par priekšlikumu Eiropas Parlamenta un Padomes Regulai, ar ko groza Regulu (ES) 2019/943 attiecībā uz elektroenerģijas rēķinu pielāgošanu nākotnes vajadzībām Savienībā, samazinot sistēmas izmaksas un veicinot elektrifikāciju un digitalizāciju”, kas tika apstiprināta Ministru kabineta 2026. gada 15. septembra sēdē. 
Latvija pateicas Komisijai par Priekšlikuma izstrādi, kas ieskicē turpmākos soļus un centienus elektroenerģijas galalietotāju maksājumu par elektroenerģiju samazināšanai.
Latvija kopumā atbalsta Komisijas Priekšlikuma mērķi veicināt elektrifikāciju, tīklu efektivitāti, digitalizāciju un pieprasījuma elastību, kā arī mazināt sistēmas izmaksas galalietotājiem. Latvija vērš uzmanību, ka vairākas ierosinātās prasības, piemēram, pārmērīga harmonizācija, obligāta datu publicēšana u.c. provizoriski radīs administratīvo slogu, īpaši mazākām valstīm,  savukārt to pievienotā vērtība un ietekme uz gala cenu samazinājumu Latvijas ieskatā nav pietiekami pamatota. Tāpat obligāta datu publicēšana vienlaikus rada kiberuzbrukumu, kā arī sensitīvas informācijas izpaušanas risku. 
i) Tarifu izstrāde (Tariff Design) 
Latvija vērš uzmanību, ka būtu maksimāli jāsaglabā pašreizējā pieeja, kas nosaka, ka lēmumi par tarifu struktūru un tīklu attīstību ir dalībvalstu nacionālajā kompetencē.  Latvija uzsver, ka nacionālajām regulatīvajām iestādēm jāsaglabā pilnvaras noteikt tarifu metodoloģiju un novērtēt to dizainu, kā arī ņemt vērā nacionālās elektroenerģijas tirgus un infrastruktūras darbības īpatnības, tostarp izvairoties no pienākumiem, kuri konkrētos apstākļos neveicina faktisku tīklu darbības efektivitātes uzlabojumu.
Latvija izsaka bažas par 18. panta 2. punktu, kas nosaka tarifu metodoloģijas elementus. Latvijas ieskatā, pārāk detalizējot tīkla tarifu struktūru (tostarp teritoriālos signālus, jaudas komponenti, laika diferenciāciju u.c.) un nosakot pienākumu ieviest vienotus darbības rādītājus, tiek pārmērīgi ierobežota nacionālās regulatīvās iestādes un sistēmas operatoru rīcības brīvība, kā arī nepietiekami ņemtas vērā nacionālo tīklu un ražošanas jaudu kopējā portfeļa īpatnības. Latvija vērš uzmanību, ka tarifu elementu obligāta harmonizācija var radīt neatbilstošus salīdzināšanas kritērijus un praktiskas īstenošanas problēmas. Īpaši uzsverams, ka teritoriālo signālu (locational signals) atbalstīšana ir pretrunā ar spēkā esošo tiesisko regulējumu, proti, pārvades sistēmā neatkarīgi no atrašanās vietas viesiem viena sprieguma un grupas lietotājiem tarifi neatšķiras. Latvijas ieskatā teritoriālie signāli un to vajadzība būtu jāvērtē nacionālā līmenī, balstoties uz sistēmas lietotāju vajadzībām un valsts attīstības stratēģiju valsts mērogu. Savukārt laika ziņā diferencētu (time-of-use) elementu statiska vai obligāta noteikšana strauji mainīgā, elastīgā tirgū var izrādīties neefektīva un neatbilstoša strauji mainīgajai tirgus un elastības pakalpojumu attīstībai, turklāt tie būtu piemērojami vienīgi atsevišķām, nelielām lietotāju grupām. Vienā sistēmā var būt nepieciešamība pārvirzīt lietotāju patēriņu uz dienas vidu, citā sistēmā uz nakts stundām, vēl citā sistēmā nepieciešamība noslogot vai atslogot elektroenerģijas tīklus var būtiski atšķirties arī sezonu ietvaros. Attīstoties elastības pakalpojumiem, elektroenerģijas uzkrātuvju pakalpojumiem, energokopienām, aktīvo lietotāju darbībai, viedajiem tīkliem un  digitalizācijai, laika ziņā diferencētu elementu ieviešana var izrādīties laikā mainīga, proti, nacionālās regulatīvās iestādes tarifu izvērtēšanas gaitā var konstatēt, ka nav iespējams apstiprināt statiskus “time-of-use” elementus vai arī minētais var rezultēties veidā, kurā lietotāji neredz efektus no šā elementa pielietojuma. Īpaši jāuzsver šādas kopējas pieejas neatbilstība, nosakot Eiropas līmeņa kopēju tarifu dizainu arī tādiem sadales sistēmas operatoriem, kuru lietotāju skaits ir mazāks par 100 000.
ii) Elektroenerģijas aplikšana ar nodokļiem (Electricity Taxation)
Latvija neatbalsta principu, kad ar nodokļu piemērošanu saistītie jautājumi netiek risināti nodokļu jomas tiesību aktā ar atbilstošu juridisko pamatjomu un balsošanas procedūru. Tāpēc Latvija izsaka pamatotas bažas par  grozījumiem, kas tiek ieviesti ar 18. c pantu, kas ietver jaunu elektroenerģijas nodokļa piemērošanas principu - elektroenerģiju apliek ar nodokļa likmi, kas nav augstāka par dabasgāzei piemēroto likmi, šāds nosacījums var radīt precedentu nodokļu jautājumu jomā. Latvija uzskata, ka ir nepieciešams saglabāt pašreizējo pieeju, ka ar nodokļu piemērošanu saistītie jautājumi tiek konsolidēti vienotā nodokļu jomas tiesību aktā. Vienlaikus, Latvija vērš uzmanību, ka šobrīd Latvijas nacionālajos normatīvajos aktos elektroenerģijai jau tiek piemēroti labvēlīgāki elektroenerģijas nodokļa piemērošanas nosacījumi nekā akcīzes nodoklis dabasgāzei.   
2) Enerģētiskā drošība: 2026./2027. gada ziema un ilgtermiņā
–  viedokļu apmaiņa (Klātesot Ukrainas enerģētikas ministram un Moldovas Republikas enerģētikas ministram) 
Īrijas prezidentūras informatīvajā dokumentā ir uzsvērts, ka pašreizējais konflikts Tuvajos Austrumos rada bažas par to, cik lielā mērā ekonomikas, kas importē energoresursus, jo īpaši Eiropa, ir pakļautas ģeopolitisku satricinājumu riskam. Šī krīze iestājas tikai dažus gadus pēc enerģētikas krīzes, ko izraisīja Krievijas iebrukums Ukrainā un kas noveda pie izteikti strauja energoresursu cenu kāpuma. Konflikta izraisītie traucējumi Hormuza šaurumā ir apgrūtinājuši energoresursu tirdzniecības plūsmas, radot lielākos piegādes traucējumus globālā naftas tirgus vēsturē, taču ietekmēti ir arī globālie dabasgāzes tirgi.
Īrijas prezidentūra uzsver, ka 2026. gada oktobra sākumā gāzes krājumu līmenis ES nedaudz pārsniedza 72 % — tas ir zemākais sezonālais krājumu līmenis, kopš 2011. gadā tika uzsākta datu uzskaite. Reaģējot uz bažām par gāzes piegādēm, pašreizējais regulējums par gāzes uzglabāšanu ļauj dalībvalstīm samazināt krājumu mērķrādītāju no 90 % līdz 80 %. Tas tiek darīts, lai novērstu papildu spiedienu uz cenām laikā, kad notiek gāzes krājumu atjaunošana. Septembra vidū gāzes cenas sasniedza 2026. gada augstāko atzīmi, pārsniedzot 82 EUR/MWh — augstākais līmenis kopš 2022. gada decembra. Šo kāpumu veicināja gan vienmērīgs cenu pieaugums, gan militāro uzbrukumu saasināšanās Tuvajos Austrumos.
Savukārt naftas piegāžu traucējumi Hormuza šaurumā ietekmē 15–20 % no ES naftas importa, īpaši apdraudot aviācijas degvielas un dīzeļdegvielas piegādes. Turklāt "Brent" jēlnaftas un citu starptautisko naftas etalonmarku cenas pārsniedza 100 ASV dolāru robežu par barelu.
Īrijas prezidentūra norāda, ka, pat ja konflikts Tuvajos Austrumos apstāsies tūlīt, paredzams, ka ietekme uz naftas tirgu saglabāsies mēnešiem ilgi, bet uz dabasgāzes tirgu, iespējams, gadiem ilgi. Bažas par enerģijas cenām joprojām rada satraukumu mājsaimniecībām un uzņēmumiem visā Eiropā.
Īstermiņā ES ir atbalstījusi dalībvalstis ar risinājumiem, kas pielāgoti to konkrētajai situācijai, taču vasarā kļuva acīmredzami arī jauni draudi Eiropas enerģētiskajai drošībai – klimata pārmaiņu ietekme pakļauj enerģijas ražošanas sistēmas lielākam riskam. Vasarā notikušie ekstremālie laikapstākļi atklāja energosistēmu ievainojamību. Klimata pārmaiņu radītās sekas ir piespiedušas ES apsvērt jaunas klimata pielāgošanās un sagatavotības iniciatīvas. Komisija drīzumā publicēs jaunu klimata noturības ietvaru, lai palīdzētu ES dalībvalstīm novērst un sagatavoties klimata pārmaiņu pieaugošajai ietekmei. Šis ietvars kopā ar gaidāmo enerģētiskās drošības ietvaru, kurā paredzēts integrēt noturību pret klimata pārmaiņām, būs vērsts uz Eiropas energosistēmas aizsardzību.
Ņemot vērā minēto, Īrijas prezidentūra aicina delegācijas paust savu viedokli, atbildot uz šādiem jautājumiem:
1) Kādas mācības gūtas no ES koordinācijas, reaģējot uz ietekmi uz enerģētikas jomu, ko izraisījis konflikts Tuvajos Austrumos, un kā ES būtu jāsagatavojas scenārijam, kurā Hormuza šaurums tuvākajos mēnešos paliek daļēji vai pilnībā slēgts? Kādi pasākumi pieprasījuma samazināšanai — ja tādi vispār ir nepieciešami — būtu jāapsver ES līmenī?
2) Pāreja uz tīru enerģiju ir nepieciešama, lai cīnītos pret klimata pārmaiņām, mazinātu ES atkarību no importētajiem fosilajiem kurināmajiem un stiprinātu tās energoapgādes drošību. Kādi pasākumi ES būtu jāveic, lai padarītu gan esošo, gan jauno enerģētikas infrastruktūru noturīgāku pret tādiem ar klimatu saistītiem riskiem kā pārmērīgs karstums, meža ugunsgrēki, vētras, sausums un plūdi?
Latvijas nostāja:
Latvijas nostāja ir nostiprināta nacionālajā pozīcijā Nr. 1 “Par Eiropas tīklu pakotni”, kas tika apstiprināta Ministru kabineta 2026. gada 3. marta sēdē, un nacionālajā pozīcijā Nr. 2 “Par Eiropas tīklu pakotni”, kas tika apstiprināta Ministru kabineta 2026. gada 16. jūnija sēdē, kā arī nacionālajā pozīcijā Nr. 1 “Par Komisijas Paziņojumu Eiropas Parlamentam, Padomei, Eiropas ekonomikas un sociālo lietu komitejai un Reģionu komitejai “Rīcības plāns cenas ziņā pieejamai enerģijai””, kas tika apstiprināta 2025. gada 11. martā.
ES koordinācija un gatavība energoapgādes traucējumiem dēļ konflikta Tuvajos Austrumos
Latvija uzskata, ka krīzes situācijās ES līmeņa koordinācija ir būtiska, lai nodrošinātu energoapgādes drošību un mazinātu ģeopolitisko satricinājumu ietekmi uz energoresursu pieejamību un cenām. Iepriekšējā enerģētikas krīze apliecināja, ka būtiska nozīme ir energoresursu piegāžu dažādošanai, reģionālajai sadarbībai, pietiekamām uzglabāšanas iespējām un savlaicīgai informācijas apmaiņai par apgādes riskiem.
 Latvijas ieskatā ES līmenī prioritāri jāstiprina energoresursu piegāžu un loģistikas ķēžu noturība, jāveicina alternatīvu piegādes avotu un maršrutu izmantošana un jānodrošina reģionālās enerģētikas infrastruktūras pieejamība. Lai gan Latvija nav tieši atkarīga no energoresursu piegādēm caur Hormuza šaurumu, globālo naftas un dabasgāzes tirgu traucējumi var ietekmēt arī Latviju, palielinot energoresursu cenas un saasinot konkurenci par pieejamajām piegādēm. Latvijas dabasgāzes apgādes drošībā būtiska nozīme ir Inčukalna pazemes gāzes krātuvei un Baltijas reģiona dabasgāzes pārvades infrastruktūrai. Bez tam svarīgi nodrošināt naftas produktu, tostarp dīzeļdegvielas, pieejamību un piegāžu nepārtrauktību.
Atbilstoši Latvijas pieredzei, ļoti nozīmīgs energoapgādes nozares noturības sekmēšanas instruments ir arī iesaistīto pušu - piemēram, energoapgādes komersantu, valsts pārvaldes institūciju, pašvaldību un valsts regulatīvās iestādesregulatora - regulāras konsultācijas un savstarpējs atbalsts, tai skaitā sniedzot atbalstu kurināmā krājumu veidošanu un kurināmā iepirkumu organizēšanā, negodīgas komercprakses preventīva ierobežošana kurināmā piegādes ķēdēs. 
Latvija pievērš uzmanību, ka šobrīd tā neatbalsta Eiropas Savienības līmeņa energoresursu patēriņa ierobežošanu, obligātu pasākumu ieviešanu, savu viedokli pamatojot ar apstākli, ka šādi pasākumi būtu uzskatāmi par efektīviem valstīs, kurās ir iespēja būtisku daļu no energoresursu patēriņa aizstāt ar alternatīvu kurināmo, kā arī patēriņa veidos, kuros energoresursu patēriņu ir iespējams elastīgi ierobežot uz laiku, neradot nesamērīgas izmaksas vai zaudējumus ierobežojumiem pakļauto lietotāju saimnieciskajai darbībai. Vienlaikus ir būtiski nepieļaut, ka energoresursu patēriņa ierobežošanas pasākumi skar iedzīvotāju un uzņēmumu pamatvajadzības, vai arī apdraud uzņēmumu spēju turpināt saimniecisko darbību.
Enerģētikas infrastruktūras noturība
Vienlaikus Latvijas ieskatā svarīgi atrast risinājumus un nodrošināt, ka tiek aizsargāta esošā kritiskā enerģētikas infrastruktūra gan jūrā, gan sauszemē, jo īpaši Baltijas valstu sinhronizācijas ar Eiropas tīklu projekta ievaros ieviestā infrastruktūra. Šim nolūkam ir svarīgi arī turpmāk nodrošināt ES politisku un finansiālu atbalstu. ES būtu jāuzņemas lielāka loma, lai veicinātu uzraudzību un bojātās infrastruktūras atjaunošanu, piemēram, varētu tikt izveidota vienota brīdinājuma sistēma, lai  informāciju par draudiem un incidentiem nekavējoties saņemtu visas valstis. Latvijas ieskatā varētu izvērtēt iespēju izveidot ES līmeņa rezerves (detaļas, iekārtas, kabeļi utt.), kopīgs rezervju iepirkums varētu samazināt to izmaksas. 
Latvija uzsver kritiskās enerģētikas infrastruktūras fiziskās drošības un kiberdrošības nozīmi un atbalsta šo aspektu integrēšanu TEN-E regulas plānošanas, projektu atlases un uzraudzības procesos, vienlaikus norādot uz nepieciešamību nodrošināt, ka drošības prasības tiek īstenotas praktiski un efektīvi, neradot nesamērīgu administratīvo vai finanšu slogu infrastruktūras operatoriem un dalībvalstīm. Latvijas ieskatā kritiskās infrastruktūras noturības un aizsardzības veicināšanas projektiem ir būtiski nodrošināt skaidrāku un mērķtiecīgāku regulējuma ietvaru, Piemērām, izdalot tos atsevišķā kategorijā.
Latvija atbalsta klimata risku un energosistēmas noturības aspektu integrēšanu TEN-E regulējumā, vienlaikus uzsverot nepieciešamību nodrošināt šo prasību praktisku īstenošanu un atbilstošu finansējumu. Latvijas ieskatā, plānojot gan esošās, gan jaunās enerģētikas infrastruktūras attīstību, jāņem vērā klimata pārmaiņu radītie riski, tostarp vētras, plūdi, pārmērīgs karstums, meža ugunsgrēki un sausums. Īpaša uzmanība Latvijā pievēršama elektroenerģijas pārvades un sadales infrastruktūras noturībai pret vētrām un to izraisītiem bojājumiem, kas var radīt plašus elektroapgādes pārtraukumus un ietekmēt kritisko pakalpojumu nepārtrauktību. Latvijai īpaši svarīgi ir nodrošināt finansējuma pieejamību esošās elektroenerģijas sadales infrastruktūras noturības stiprināšanai pret klimata riskiem, jo īpaši vētrām un to izraisītiem elektrotīklu bojājumiem. Viens no risinājumiem ir kabeļlīniju izbūve vietās, kur tā būtiski mazina vētru radīto bojājumu risku.
3) Ietvars laikposmam pēc 2030. gada: mērķi
–  viedokļu apmaiņa
Īrijas prezidentūras informatīvajā dokumentā ir uzsvērts, ka "Fit for 55" ietvars ietver enerģētikas mērķus, lai atbalstītu vispārējo ieceri līdz 2030. gadam samazināt siltumnīcefekta gāzu neto emisijas par vismaz 55 %, salīdzinot ar 1990. gada līmeni. Eiropas Klimata likums, kas tika pieņemts 2026. gada martā, paredz mērķi samazināt emisijas par 90% līdz 2040. gadam un atkārtoti apliecina apņemšanos līdz 2050. gadam sasniegt klimatneitralitāti. 2040. gada mērķis, kā arī mainīgā energoapgādes drošības situācija Eiropā, prasa izstrādāt jaunu enerģētikas politikas ietvaru nākamajai desmitgadei.
Īrijas prezidentūra uzsver, ka, balstoties uz iepriekšējām diskusijām par šo tēmu, šobrīd ir jāpievēršas citiem būtiskiem jautājumiem, piemēram, energoefektivitātei, elektrifikācijai, starpsavienojumiem, elastībai un enerģētiskajai noturībai. Īrijas prezidentūra norāda, ka, lai gan gaidāmais Enerģētiskās drošības stiprināšanas pasākumu ietvars (Strengthening Energy Security package) uzlabos esošo enerģētiskās drošības ietvaru, ES dalībvalstis varētu apsvērt arī konkrētu enerģētiskās noturības mērķu iekļaušanu ietvarā laikposmam pēc 2030. gada.
Īrijas prezidentūra aicina delegācijas paust savu viedokli par diviem zemāk minētajiem jautājumiem. 
1) Kādā formā būtu jābūt energoefektivitātes mērķim laikposmā pēc 2030. gada? Vai tas būtu jāizsaka kā enerģijas patēriņš, energoietilpības uzlabojums vai kāds cits rādītājs?
2) Elektrifikācijas, starpsavienojumu, elastības un enerģētiskās noturības jomās – kuri no esošajiem mērķiem būtu jāsaglabā vai jāstiprina, kuri būtu pakāpeniski jāatceļ un kādi jauni mērķi būtu jāievieš?
Latvijas nostāja:
Latvijas nostāja ir nostiprināta nacionālajā pozīcijā Nr. 1 “Par atjaunīgās enerģijas un energoefektivitātes uzstādījumiem periodā pēc 2030. gada Eiropas Klimata likuma un 2050. gada mērķu kontekstā”, kas tika apstiprināta Ministru kabineta 2026. gada 9. jūnija sēdē. 
Latvijai ir svarīgi, lai galvenais fokuss enerģētikas politikā periodā pēc 2030. gada ir Eiropas Savienības un to dalībvalstu enerģētiskā neatkarība / enerģētiskā autonomija, vienlaikus fokusējoties tieši uz vietējas izcelsmes (home-grown – vietēji audzēta, iegūta, saražota)  enerģiju un efektīvu resursu izmantošanu. Latvija uzstāj, ka ikviens jauns mērķis vai regulējums pēc 2030. gada, prioritāri jāizvērtē, vadoties no kritērijiem - tiešā ietekme uz atkarības mazināšanu no trešo valstu energoresursu importa un enerģētiskā drošība. Vienlaicīgi Latvija uzskata, ka jebkādu enerģētikas politikas mērķu noteikšanā pēc 2030. gada ir jāņem vērā katras ES dalībvalsts iepriekš sasniegtais, tās ekonomiskā attīstība, ģeogrāfiskā atrašanās vieta un šo mērķu sasniegšanas potenciāls.
Latvija uzskata, ka ES enerģētiskās neatkarības / autonomijas nodrošināšanai paralēli vispārējai ES elektrifikācijai siltumapgādes sektorā ir jāsaglabā iespēja izmantot jebkādu vietēji ražotu AE, kas nodrošinātu siltumenerģiju galapatērētājiem par pieejamu cenu. Latvijas gadījumā tā ir vietējā biomasa. Latvijas ieskatā bioenerģija joprojām būs svarīga energoresursu struktūras sastāvdaļa un palīdzēs attīstīt augstāk minētos enerģētikas politikas virzienus. Tāpēc, lai nodrošinātu pieejamu siltumenerģijas cenu, ir būtiski izmantot maksimāli vienkāršus risinājumus koksnes biomasas ilgtspējas pamatošanai, un mazināt birokrātiskās prasības, ņemot vērā ES likumdošanā iestrādātās prasības mežu apsaimniekošanai.
Latvija var atbalstīt ES līmeņa elektrifikācijas mērķi, ja tajā tiks ņemta vērā Latvijas un tai līdzīgo ES dalībvalstu esošā faktiskā situācija, kura šobrīd neprognozējamā apjomā var ietekmēt nozares elektrifikācijas dinamiku.
Attiecībā uz starpsavienojumiem Latvija uzskata, ka pēc 2030. gada prioritāri jānodrošina esošās pārrobežu infrastruktūras efektīva izmantošana, kā arī nepieciešamā starpsavienojumu un iekšējo elektrotīklu attīstība, ņemot vērā reģionālās energosistēmas vajadzības un izmaksu lietderību. Tā kā Latvija jau ir pārsniegusi ES noteikto elektroenerģijas starpsavienojumu mērķi, turpmākai mērķu noteikšanai būtu jābalstās uz konkrētu sistēmas vajadzību izvērtējumu, nevis tikai uz vienota kvantitatīva rādītāja paaugstināšanu.
Enerģētiskās noturības jomā Latvija atbalsta skaidrāku prioritāšu noteikšanu kritiskās enerģētikas infrastruktūras fiziskās un kiberdrošības stiprināšanai, tās aizsardzībai pret klimata riskiem un spējai ātri atjaunot energoapgādi pēc traucējumiem. Šādiem pasākumiem jābūt praktiski īstenojamiem un samērīgiem, vienlaikus paredzot atbilstošas ES finansējuma iespējas, tostarp esošās infrastruktūras noturības stiprināšanai.
Attiecībā uz elastību Latvija pauž viedokli, ka, palielinoties enerģiju uzkrājošo iekārtu uzstādītajai jaudai energosistēmās un vienlaikus saglabājoties izteiktām faktiskās darbības atšķirības un noslodzes īpatnībām dažādu valstu elektrotīklos, ES līmenī nebūtu nosakāmi pārlieku precīzi un saistoši pienākumi elastības jomā. Tas savukārt palīdzētu neradīt nesamērīgus pienākumus un nevajadzīgu izmaksu slogu tirgus dalībniekiem un sistēmas operatoriem apstākļos, ja tīklu faktiskā noslodze un tirgus konjuktūra nenodrošina vērā ņemamus, kā arī tehniski un ekonomiski pierādāmus ieguvumus no pieprasījuma reakcijas vai patēriņa elastības. 
Energoefektivitātes jomā Latvija atbalsta atteikšanos no kumulatīvā galapatēriņa ietaupījuma mērķa, jo tas pēc būtības nav saistīts ar racionāla resursu patēriņa novērtēšanu, rada nesamērīgu administratīvo slogu ES dalībvalstu ieviešanas institūcijām, jo tiek prasīta detalizēta, nepārtraukta un resursietilpīga enerģijas datu vākšana, uzskaite, monitorings un verifikācija dažādos līmeņos, būtiski palielinot gan institucionālās, gan finanšu izmaksas visām iesaistītajām pusēm. Latvijas ieskatā šos mērķus var aizstāt ar energoietilpības (energy intensity) nepasliktināšanas KPI, piemēram, salīdzinot Latvijas energoietilpību 2025. gadā pret mērķrādītāju 2030. gadā. Latvija iestājas par ES dalībvalstu savstarpēju nesalīdzināšanu, jo ES dalībvalstis ir atšķirīgas gan ar industriālo struktūru, gan klimatiskajiem apstākļiem, gan ar ekonomisko attīstību, un ne tikai. Būtu nepieciešams vērtēt katras ES dalībvalsti pret tās atsauces līmeni. Tādējādi politikas uzsvars tiktu vairāk virzīts uz konsekventu energoefektivitātes uzlabošanas dinamiku katrā ES dalībvalstī, nevis uz vienotiem un stingriem kvantitatīviem apjomiem.
II. Sadaļa “Citi jautājumi”
Kā informatīvos jautājumus šajā sadaļā skatīs:
a) 2026. gada progresa ziņojums par vienkāršošanu, īstenošanu un izpildi (enerģētika un mājokļi)
– Komisijas sniegta informācija
Komisija plāno prezentēt 2026. gada progresa ziņojumu par vienkāršošanu, īstenošanu un izpildi (enerģētikas un mājokļu jomā) – šajā ziņojumā ir aplūkots progress, kas laika posmā no 2025. gada 1. augusta līdz 2026. gada 31. jūlijam panākts enerģētikas, Euratom un mājokļu jomā attiecībā uz galvenajiem politikas mērķiem, vienkāršošanu, īstenošanu un izpildes nodrošināšanu. Komisija atzīmē, ka šajā pārskata periodā galvenā uzmanība bija pievērsta valsts iestāžu un ieinteresēto pušu ES un Eiropas Ekonomikas zonā atbalstam politikas lēmumu un pasākumu ātrā ieviešanā.
Latvijas nostāja: Latvija pieņem zināšanai Komisijas sniegto informāciju. 
III. Papildus plānots
Baltijas enerģētikas tirgus starpsavienojumu plāna (BEMIP) ministru sanāksme
2026. gada 19. oktobrī ir pieejama tika BEMIP ministru sanāksmes provizoriska darba kārtība, taču ir zināms, ka sanāksmes ietvaros ir paredzēta:
· ES Enerģētikas un mājokļu komisāra Dana Jergensena atklāšanas uzruna; 
· Informatīvā prezentācija par enerģētikas maģistrāļu “Bornholm Island” un “Harmony Link” projektu attīstību no Dānijas-Vācijas un Lietuvas-Polijas puses; 
· Diskusija par enerģētikas infrastruktūras noturību un drošību Baltijas jūrā un turpmākajiem soļiem.
Latvijas nostāja: Latvija augstu novērtē BEMIP līdzšinējās darbības rezultātus. Latvijas pārstāvji plāno piedalīties BEMIP ministru sanāksmē pirms TTE ministru padomes sākuma.
Latvija atbalsta 2026. gada 16. jūnijā pieņemto jauno BEMIP rīcības plānu, kas nodrošina pamatu turpmākai reģionālajai sadarbībai enerģētikas infrastruktūras attīstībā, enerģijas tirgu integrācijā un energoapgādes drošības stiprināšanā. Latvijas ieskatā prioritāri jānodrošina plānā paredzēto pasākumu praktiska īstenošana, tostarp Harmony Link un citu stratēģiski nozīmīgu pārrobežu infrastruktūras projektu virzība, kā arī reģionālās dabasgāzes apgādes drošība.
Īpaši svarīgi ir stiprināt kritiskās enerģētikas infrastruktūras fizisko un kiberdrošību, uzlabot Baltijas valstu sadarbību ārkārtējās situācijās un attīstīt savstarpējās palīdzības mehānismus, tostarp rezerves aprīkojuma kopīgai izmantošanai. Latvija uzsver, ka BEMIP rīcības plāna īstenošanai nepieciešama koordinācija starp dalībvalstīm, Eiropas Komisiju un enerģētikas sistēmu operatoriem, kā arī atbilstošs ES finansiālais atbalsts prioritāro projektu īstenošanai.
2026. gads Baltijas reģiona enerģētikā ir raksturīgs ar pastiprinātu gatavošanos ārkārtējām situācijām, kritiskās enerģētikas infrastruktūras aizsardzības stiprināšanu un Baltijas valstu enerģētikas sistēmu operatoru savstarpējās sadarbības un palīdzības mehānismu attīstību.
Būtiskākie infrastruktūras attīstības un reģionālās sadarbības pasākumi ir:
· Baltijas valstu kritiskās infrastruktūras aizsardzība:
· pēc Baltijas valstu elektroenerģijas sistēmu sinhronizācijas ar kontinentālās Eiropas elektrotīklu 2025. gada 9. februārī turpinās ar sinhronizāciju saistītās kritiskās infrastruktūras aizsardzības pasākumi. Baltijas valstu sinhronizācijas turpinājuma ietvaros tiek stiprināta arī kritiskās enerģētikas infrastruktūras fiziskā aizsardzība, tostarp ieviešot perimetra un pretdronu aizsardzības, kā arī brīdināšanas sistēmas. Šim mērķim Latvija kopā ar Lietuvu, Igauniju un Poliju saņems 112,58 miljonu eiro ES līdzfinansējumu, lai uzlabotu infrastruktūras drošību un mazinātu fizisku apdraudējumu riskus;
· 2026. gada 22. jūlijā Baltijas valstu enerģētikas ministri parakstīja kopīgu deklarāciju par sadarbību kritiskās enerģētikas infrastruktūras aizsardzībā, tostarp ārkārtējās situācijās, ko izraisa dabas katastrofas vai fiziskas sabotāžas. Īpaša uzmanība pievērsta elektroenerģijas pārvades sistēmas operatoru sadarbībai un rezerves aprīkojuma savstarpējai izmantošanai;
· elektroenerģijas sadales sistēmas operatoru savstarpējā palīdzība. Baltijas valstu sadales sistēmas operatori īsteno kopīgu apņemšanos izveidot efektīvu un ātru savstarpējās palīdzības mehānismu ārkārtējās situācijās, piemēram, vētru izraisītu bojājumu gadījumā. Šajā darbā ietilpst kopīgas mācības, saziņas rīku attīstīšana un infrastruktūras materiālo resursu savietojamības uzlabošana.
· Enerģētikas infrastruktūras ar pārrobežu ietekmi attīstība:
·  Jaunākajā ES kopīgo interešu projektu (PCI) un savstarpējo interešu projektu (PMI) sarakstā iekļauti Baltijas reģionam nozīmīgi infrastruktūras projekti, tostarp Harmony Link, kas paredz izbūvēt 700 MW jaudas 220 kV maiņstrāvas elektropārvades savienojumu. Tā nozīme ir īpaši būtiska, jo pašlaik LitPol Link ir vienīgais tiešais Baltijas valstu savienojums ar kontinentālās Eiropas elektrotīklu. Harmony Link nodrošinās otru savienojumu ar Poliju, mazinot atkarību no viena starpsavienojuma un tādējādi stiprinot reģiona elektroapgādes drošumu un noturību. Papildus tam projekts palielinās elektroenerģijas tirdzniecības iespējas starp Baltijas valstīm un kontinentālo Eiropu, veicinās tirgus integrāciju un atjaunīgās enerģijas integrēšanu. Pēc projekta īstenošanas Latvijas un Lietuvas reģionā būs plašākas iespējas izmantot Eiropas elektroenerģijas tirgu un pieejamās ražošanas jaudas. Projekts iekļauts jaunākajā ES kopīgo interešu projektu (PCI) un savstarpējo interešu projektu (PMI) sarakstā;
· Latvijas un Lietuvas pārrobežu elektrotīkla stiprināšanas projekts paredz attīstīt 330 kV elektropārvades infrastruktūru, tostarp izbūvējot līniju Varduva–Brocēni un rekonstruējot līniju Darbėnai–Grobiņa. Projekta mērķis ir palielināt pārrobežu elektroenerģijas pārvades jaudu, uzlabot energosistēmas drošumu un veicināt atjaunīgās enerģijas integrāciju. Projekts iekļauts jaunākajā ES kopīgo interešu projektu un savstarpējo interešu projektu sarakstā, un tā īstenošanu plānots pabeigt līdz 2034. gadam;
· Inčukalna pazemes gāzes krātuves modernizācijas projekts, kas noslēdzās 2026. gada maijā, ir būtisks Latvijas un visa Baltijas reģiona dabasgāzes apgādes drošībai. Projekts, kurā ieguldīti 98,8 milj. eiro, ir būtiski uzlabojis krātuves darbības elastību un dabasgāzes apgādes drošību Latvijā un Baltijas reģionā. Modernizācijas rezultātā iesūknēšanas jauda palielināta no aptuveni 17 līdz 21 miljonam m³ dienā, savukārt izņemšanas jauda nodrošināta līdz 12 miljoniem m³ dienā. Īpaši nozīmīga ir iespēja ar kompresoru palīdzību izņemt gāzi arī tad, kad krātuvē samazinās gāzes krājumi un spiediens, tādējādi nodrošinot stabilākas piegādes augsta pieprasījuma periodos.
Šie pasākumi liecina par pāreju no sinhronizācijas īstenošanas uz reģiona energosistēmas noturības nostiprināšanu, īpašu uzmanību pievēršot kritiskās infrastruktūras aizsardzībai, savstarpējai palīdzībai ārkārtējās situācijās un pārrobežu infrastruktūras attīstībai.
IV. Latvijas delegācija
Delegācijas vadītājs: 	Einārs Cilinskis, Klimata un enerģētikas ministrijas Parlamentārais sekretārs
Delegācija:		Salvis Draviņš, vēstnieks, Latvijas Republikas pastāvīgās pārstāves ES vietnieks
Marija Zjurikova, specializētā atašeja – nozares padomniece Latvijas Republikas pastāvīgajā pārstāvniecībā ES
Inga Iļjina, specializētā atašeja – nozares padomniece Latvijas Republikas pastāvīgajā pārstāvniecībā ES
Inese Karpoviča, Klimata un enerģētikas ministrijas Enerģētikas ilgtspējas departamenta direktora vietniece
                                              
Klimata un enerģētikas ministrs                                                                                  J. Vitenbergs

Valsts sekretāre                                                                                                        L. Kurevska

2
KEMzino_TTE_29.10.2026
